नई दिल्ली। एक बार फिर से कांग्रेस नेता प्रियंका गांधी ने मोदी सरकार पर तीखा हमला किया है। प्रियंका गांधी वाड्रा ने मोदी-शाह से पूछा है कि आखिर किस आधार पर जम्मू-कश्मीर में उनकी पार्टी के नेताओं को हिरासत में लिया गया है। बता दें कि शनिवार को पुलिस ने पार्टी के मुख्य प्रवक्ता रवींद्र शर्मा को हिरासत में लिया था और जम्मू-कश्मीर के कांग्रेस अध्यक्ष गुलाम अहमद मीर को नजरबंद कर दिया गया है। प्रियंका गांधी ने इस सिलसिले में दो ट्वीट किए हैं। पहले ट्वीट में उन्होंने पूछा है कि किस आधार पर जम्मू-कश्मीर में कांग्रेस नेताओं को गिरफ्तार किया गया। क्या मीडिया से बात करना गुनाह है ? और दूसरे ट्वीट में उन्होंने पूछा है कि क्या मोदी-शाह सरकार यह मानती है कि भारत में अब भी लोकतंत्र है ? कांग्रेस का दावा है कि उसके प्रदेश अध्यक्ष गुलाम अहमद मीर को उस वक्त हिरासत में ले लिया गया जब वह पार्टी कार्यालय जा रहे थे। कांग्रेस के पूर्व अध्यक्ष राहुल गांधी ने भी जम्मू-कश्मीर के अपने ''दो नेताओं की गिरफ्तारी'' की निंदा करते हुए सरकार पर निशाना साधा था।